text: Sønderborg vil stoppe sommerspritterne
  03 juni 2014 kl. 15.18
  Der sker mange spritulykker om sommeren. Det er baggrunden for, at 68 kommuner er gået sammen om en kampagne mod spritkørsel, der skal få flere til at droppe alkohol, hvis de skal køre hjem efter en fest eller middag.
  I løbet af juni måned vil bilister i Sønderborg og mange andre kommuner i resten af landet møde omkring 3000 plakater langs vejene, hvor der enten står ?Hvem kører hjem?? eller ?Kom sikkert hjem.
  Sønderborg Kommune har valgt at sætter plakater op i sommerhusområderne.
  - Sommeren er en dejlig tid, hvor der er mange sommerfester, festivaler, sankthans-fester og grillaftener. For at undgå at festen ender med en trafikulykke, så er det vigtigt, at vi alle bliver bedre til at aftale, hvem der skal køre hjem eller gribe ind, hvis en beruset person vil sætte sig bag rattet, siger Pia Duus Møhl fra Sønderborg Kommune.
  Foruden 68 kommuner bakker Rådet for Sikker Trafik, TrygFonden og politiet op om kampagnen mod spritkørsel. I løbet af juni sætter politiet ind med ekstra spritkontroller, så vejene bliver mere sikre for os alle.
  Fakta
  96 pct. af danskerne tager afstand fra spritkørsel. Antallet af spritbilister på vejene er halveret fra 1980?erne til i dag. Der kører dog stadig cirka 10.000 spritbilister på vejene hver dag. Ni ud af ti spritbilister er mænd. Spritulykker sker oftest i aften- og nattetimerne fredag, lørdag og søndag. Der sker flest spritulykker på landet. Det er typisk biler eller knallerter, der er involveret i spritulykker.
  
  